b'\n_START_ARTICLE_\nMikrolis\xc3\xa4ys\n_START_SECTION_\nEsimerkki mikrolis\xc3\xa4yksen kulusta\n_START_PARAGRAPH_\nMikrolis\xc3\xa4tt\xc3\xa4v\xc3\xa4st\xc3\xa4 kasvista irrotetaan haluttua solukkoa tai kasvupisteit\xc3\xa4 ja siirret\xc3\xa4\xc3\xa4n ne kasvamaan joko ravintoliuokseen tai kiinte\xc3\xa4lle ravintoalustalle. Irrotettu kasvupiste alkaa muodostaa yleens\xc3\xa4 versoa, mutta irrotettu solukko ryhtyy tuottamaan kallusta erilaistuneiden solujen sijaan._NEWLINE_Kasvupisteen tuottama verso siirret\xc3\xa4\xc3\xa4n yleens\xc3\xa4 suoraan juurrutusalustalle, joka sis\xc3\xa4lt\xc3\xa4\xc3\xa4 auksiinia, ja juurten muodostuttua se istutetaan multaan. Solukosta muodostunut kallus voidaan jakaa pienempiin osiin ja siirt\xc3\xa4\xc3\xa4 edelleen ravintoliuokseen tai -alustalle ja siten lis\xc3\xa4t\xc3\xa4 kalluksen m\xc3\xa4\xc3\xa4r\xc3\xa4\xc3\xa4. Kun kallusta on tuotettu tarpeeksi, siirret\xc3\xa4\xc3\xa4n kalluspaloja versotusalustoille, jotka sis\xc3\xa4lt\xc3\xa4v\xc3\xa4t sytokiniini\xc3\xa4 ja joissa kallus alkaa tuottaa pieni\xc3\xa4 versoja. Versojen ollessa noin senttimetrin korkuisia ne leikataan irti kalluksesta ja siirret\xc3\xa4\xc3\xa4n juurrutusalustalle, jossa niihin muodostuu juuret. Juurten ollessa sopivan mittaisia voidaan tuotetut versot istuttaa multaan.\n_START_SECTION_\nMikrolis\xc3\xa4tt\xc3\xa4vi\xc3\xa4 lajeja\n_START_PARAGRAPH_\nMikrolis\xc3\xa4ys on taloudellisesti merkitt\xc3\xa4v\xc3\xa4 tapa tuottaa uusia taimia monilla kasvilajeilla joiden siementuotanto on heikkoa tai olematonta, kuten banaanilla. Muita yleisesti mikrolis\xc3\xa4tt\xc3\xa4vi\xc3\xa4 lajeja ovat mm. avokado, sitrushedelm\xc3\xa4t, ananas, peruna, mansikka, viinik\xc3\xb6ynn\xc3\xb6s, vadelma, herukat sek\xc3\xa4 puut kuten lehmukset.'